# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## இரவி

### சிறப்பாகச் செய்தவை

- அருமையான அரங்கம், தங்குமிடம், வளாகச் சூழல், பயிற்சிகள் / உரைகள், பங்களிப்பாளர்கள் நட்புடன் கூடிப் பேசுவதற்கான நேரம், ஊடக வெளிச்சம்.  
- ஒரு விக்கிப்பீடியா நிகழ்வு எப்படி புதிய மரபுகளைப் பின்பற்றும் என்று முற்காட்டுகளை உருவாக்குவது நோக்கிய முயற்சி.  
- இந்திய விக்கிமீடியா கிளை, CIS-A2K, தெலுங்கு / மலையாள விக்கிப்பீடியர்கள் நிகழ்வுக்குச் சிறப்பாக பங்கேற்க அழைக்கப்பட்டமை, பிற விக்கிப்பீடியா சமூகங்களிடம் இருந்து வாழ்த்துகளைப் பெற்றுக் கொண்டமை மூலம் விக்கிமீடியா உலகில் தமிழ்த் திட்டங்களுக்கு என்று ஒரு நல்லுறவையும் நன்னம்பிக்கையையும் ஏற்படுத்தியுள்ளோம். இந்திய விக்கிமீடியா கிளை, CIS-A2K ஆகியவற்றுடன் எப்படி இன்னும் சிறப்பாக இணைந்து பங்காற்றலாம் என்பது தொடர்பான ஒரு கூட்டம் சனி இரவு 10.00 முதல் நள்ளிரவு வரை நீண்டது. அண்ணா பல்கலைக்கழக விருந்தினர் மாளிகையில் இருந்த தமிழ் விக்கிப்பீடியர்கள் இதில் கலந்து கொண்டார்கள்.  
- தமிழ் இணையக் கல்விக் கழகம் தமிழ் விக்கிப்பீடியா திட்டங்களுக்கான அறை, கணினி, இணையம் உள்ளிட்ட கட்டமைப்பு வசதிகளை அளிப்பதாக அறிவித்துள்ளது. வருங்காலத்தில் நாம் பெரும் திட்டங்களை முன்னெடுக்கும் போது, இது மிகப் பெரும் உதவியாக இருக்கும். தொடர்ந்து சென்னையில் பட்டறைகள் நடத்துவதற்கான கட்டமைப்பு வசதியும் இதன் மூலம் கிடைக்கிறது.  
- நிகழ்வு முடிந்த மறுநாள் கிண்டி பொறியியல் கல்லூரி தலைவரைப் பார்த்து நன்றி கூறி ஊடகங்களில் வந்திருந்த செய்தியைச் சுட்டிக் காட்டினோம். தொடர்ந்து ஒவ்வொரு ஆண்டும் அண்ணா பல்கலைக்கழக வசதிகளை இது போன்ற நிகழ்வுகளுக்குப் பயன்படுத்திக் கொள்ளலாம் என்று வாய்மொழியாகத் தெரிவித்துள்ளார். இது நிகழ்வு சிறப்பாக நடந்தேறியதற்கான வெற்றி. வருங்கால நிகழ்வுகளைத் திட்டமிடுவதை இலகுவாக்கும்.  
- செப்டம்பர் 24 அன்று தமிழிணையக் கல்விக் கழகத்தில் செல்வா ஆற்றிய உரை, சென்னையின் அறிவுசார் வட்டங்களில் நல்ல விழிப்புணர்வை ஏற்படுத்தியது என்று கூறலாம். அங்கு செல்வா ஆற்றிய உரை அடையாள முக்கியத்துவம் வாய்ந்தது. ஒரு அரசு / உயர் கல்வி நிறுவனத்தில் தமிழ் விக்கிப்பீடியா சார்பாக சிறப்புரை ஆற்ற அழைக்கப்பட்டு அதனை ஒரு பேராசிரியர் முன்வந்து செய்தது தமிழ் விக்கிப்பீடியா திட்டத்துக்கான ஒரு முறையான ஏற்பாக கருதலாம். அன்று மாலை நடந்த உரையாடல் தொடர்ந்து பல திட்டங்களை முன்னெடுக்க வழி செய்துள்ளது.  
- மேற்கண்ட செல்வாவின் உரையைத் தொடர்ந்து சில பெரும் தமிழ் ஆக்கங்களை கிரியேட்டிவ் காமன்சு முறையில் வெளியிட முயற்சி மேற்கொள்ளப்பட்டது. இது தொடர்பாக உயர் அலுவலர்களைச் சந்தித்து 3 கூட்டங்கள் நடந்தன. இதில் செல்வா, சுந்தர், மயூரநாதன், நான் கலந்து கொண்டோம். நல்ல முடிவு வரும் என்று எதிர்பார்க்கிறோம். அப்படி வரும் போது, அது தமிழ்நாட்டில் கட்டற்ற உள்ளடக்க இயக்த்தை முன்னெடுப்பதற்கான தொடக்கப்புள்ளியாக இருக்கும்.  
- நிகழ்வைத் தொழில்முறையாக ஒளிப்பதிவு செய்தது. இதில் இருந்து கிடைக்கும் படங்கள் வருங்காலத்தில் நமது பரப்புரையைக் கூடிய வீச்சுடன் முன்னெடுக்க உதவும்.  
- இந்த நிகழ்வுக்குக் கிடைத்த ஊடக வெளிச்சம் மூலம் பல்வேறு ஊடகங்களிலும் தமிழ் விக்கிப்பீடியாவின் நோக்கம் சார்பாக ஆர்வம் காட்டும் பல ஊடகக்காரர்களின் அறிமுகம் கிடைத்துள்ளது. இதனை நமது வருங்கால நிகழ்வுகளுக்கு நல்ல முறையில் பயன்படுத்திக் கொள்ள முடியும்.  
- பண்பாட்டுச் சுற்றுலா மூலம் சென்னைக்குப் புதியவர்கள் சற்று ஊர் சுற்றிப் பார்க்க நேரம் தந்தது.  
- நிகழ்வுக்கு வந்திருந்த சில பார்வையாளர்கள் இப்போதே புதிதாக பங்களிக்கத் தொடங்கிவிட்டார்கள். கல்வி நிறுவனங்களில் இருந்து வந்திருந்தோர் தத்தம் கல்லூரிகளில் விக்கிப்பீடியா சார்பான முன்னெடுப்புகளை எடுக்க முயன்று வருகின்றனர்.